มาร์คการันตี ศก.ไร้ปัญหาฐานะคลังปึ้ก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — นายกฯ ยันนโยบายเศรษฐกิจทุกเรื่องไม่กระทบฐานะการคลัง 
นายอภิสิทธิ์ เวชชาชีวะ นายกรัฐมนตรี เปิดเผยภายหลังการประชุม ครม.ว่า การตัดสินใจ ของรัฐบาลชุดนี้ทุกกรณีจะดูว่าสามารถปฏิบัติได้ ไม่มีผลกระทบต่อฐานะการคลังของประเทศ เวลาอยากจะให้มีงบประมาณไปทำอะไรเพิ่มขึ้น ก็ต้องคิดถึงว่าจะต้องเอาภาษีสูงขึ้นหรือไม่ เพราะระบบภาษีที่สูงมากก็ไปกระเทือนเอกชนและบิดเบือนในเศรษฐกิจด้วย 
“การบริหารเศรษฐกิจมันไม่ได้มีเป้าหมายเดียว มันไม่ใช่มีเรื่องประสิทธิภาพเรื่องเดียว มันมีเรื่องความเป็นธรรมด้วย ถ้ามันมีเรื่องเดียวมันก็จะง่าย ทุกคนก็คำนวณออกมาเป็นสูตรเดียวกันหมด ก็ทำให้มันมีประสิทธิภาพสูงสุด ต้องทำเพื่อหาความพอดี แต่สิ่งหนึ่งที่ผมยืนยันได้ว่ารัฐบาลนี้ไม่ทำก็คือว่าไปเริ่มต้นโครงการมาตรการต่างๆ ที่ในที่สุดแล้วกระทบกระเทือนเสถียรภาพทางการคลัง อันนี้เราไม่ทำแน่นอน ผมมั่นใจ” นายอภิสิทธิ์ กล่าว
นายกฯ กล่าวอีกว่า ขณะนี้ตัวเลขทุกอย่างเกินเป้าหมาย ไม่ได้มีปัญหาเรื่องเสถียรภาพทางด้านการคลัง ส่วนทางด้านการเงินธนาคารแห่งประเทศไทย (ธปท.) ก็มีอิสระในการทำงาน ดอกเบี้ยจำเป็นจะต้องขยับขึ้นก็ปรับขึ้นไปแล้ว จึงยังมองไม่เห็นว่าจะมีผลกระทบในเชิงเสถียรภาพทางการเงินการคลัง
เมื่อถามว่ามีการส่งออกมากไปหรือไม่ต้องขยายตัวทางภาคบริการมากขึ้นหรือไม่ นายอภิสิทธิ์ กล่าวว่า นั่นก็เป็นอีกประเด็นซึ่งขณะนี้ก็พันมาถึงเรื่องของการปฏิรูปที่เรากำลังดูกันอยู่ โดยเฉพาะในเรื่องของปัญหาของค่าแรงที่พูดไปหลายครั้งแล้วก็จะมาเกี่ยวข้องกับตัวนี้ด้วย